text: Venstrekvinde vinder over sin mand
  16 september 2011 kl. 18.39
  Et ægtepar kæmper om det yderste mandat for Venstre i Østjylland, og konen vinder kampen.
  Venstre-kandidaten Fatma Øktem opstillet i Horsens vinder over sin mand, Bünyamin Simsek, om det yderste og syvende mandat for Venstre i Østjyllands Storkreds.
  Hun fik over 3.000 personlige stemmer i hele Østjylland, viser optællingen på Aarhus Rådhus.
  Nu må den politiske ordfører for Venstre i Aarhus Byråd erkende, at konen indtager en plads i Folketinget, mens han må blive hjemme i Aarhus.
  I storkredsen gik Venstre et mandat frem fra seks til syv, og det giver plads til Fatma Øktem.
  - Jeg har tidligere sagt, at jeg ville fælde en tåre, hvis Fatma kom i Folketinget og jeg ikke gjorde, siger Bünyamin Simsek til Århus Stiftstidende.
  - Jeg er stolt af at være gift med en kvinde, der kan selv og ikke er afhængig af mig, siger Simsek, mens han kysser sin hustru igen og igen.
  Selv er Fatma Øktem mere fattet.
  - Jeg er meget, meget glad og stolt. Jeg er beæret over den tillid, østjyderne har vist mig, siger den unge venstrepolitiker, der alene i Horsens-kredsen fik 1909 personlige stemmer.
  